KIRJALLINEN KYSYMYS E-2990/00

esittäjä(t): Daniela Raschhofer (NI) komissiolle

(20. syyskuuta 2000)

Aihe: Luontotyyppidirektiivi 92/43/ETY

1. Voidaanko 21. toukokuuta 1992 annettua luontotyyppien sekä luonnonvaraisen eläimistön ja kasviston suojelua koskevaa direktiiviä 92/43/ETY(1) soveltaa välittömästi täytäntöönpanoa koskeva määräajan päätyttyä, jos täytäntöönpano ei ole tapahtunut asianmukaisesti?

2. Voidaanko luontotyyppidirektiivin 6 artiklan mukaisia suojelutoimia jo soveltaa alueilla, jotka on merkitty kansallisia alueita koskeviin luetteloihin?

3. Kuinka monta edellä mainittuun direktiiviin liittyvää rikkomusmenettelyä Itävaltaa vastaan on jo aloitettu ja kuinka monta niistä on jo saatu päätökseen?

4. Mitä hankkeita ja alueita rikkomusmenettelyt koskivat?

(1) EYVL L 206, 22.7.1992, s. 7.

Margot Wallströmin komission puolesta antama vastaus

(23. marraskuuta 2000)

1. Euroopan yhteisöjen tuomioistuin on kehittänyt oikeuskäytännössään yhteisön lainsäädännön suorasta vaikutuksesta doktriinin, jonka mukaan direktiivin säännöstä voidaan soveltaa suoraan seuraavin edellytyksin: määräaika direktiivin saattamiseksi kansallisen lainsäädännön osaksi on päättynyt; kyseinen jäsenvaltio ei ole saattanut direktiiviä osaksi kansallista lainsäädäntöään; säännös on luonteeltaan ehdoton (säännöksellä on oikeudellisia vaikutuksia suoraan ilman välittävää säädöstä); säännös on riittävän tarkka (säännöksen sisältö, esimerkiksi siitä aiheutuvat oikeudet tai velvollisuudet, on yksiselitteinen ja selkeä); säännös antaa yksittäisille henkilöille oikeuksia (eli myönteisen aseman suhteessa viranomaisiin). EY:n perustamissopimuksen 10 ja 249 artiklasta (entisestä 5 ja 189 artiklasta) on johdettavissa lisäksi, että yhteisön lainsäädäntö syrjäyttää kansalliset säännökset huolimatta siitä, ovatko kansalliset säännökset tulleet voimaan ennen yhteisön lainsäädännön voimaantuloa vai sen jälkeen. Näin ollen kansallisten, alueellisten ja paikallisten tuomioistuinten ja hallintoviranomaisten on asetettava yhteisön säännökset etusijalle tapauksissa, joissa säännösten välillä on ristiriitaa. Niiden on tulkittava kansallista lainsäädäntöä tavalla, joka parhaiten varmistaa yhteisön lainsäädännön noudattamisen, ja mikäli yhteisön säännöksellä on suora vaikutus, niiden on syrjäytettävä ristiriidassa oleva kansallinen säännös ja sovellettava vain yhteisön säännöstä.

2. Luontotyyppien sekä luonnonvaraisen eläimistön ja kasviston suojelusta annetun neuvoston direktiivin 92/43/ETY(1) 4 artiklan 5 kohdan mukaan kysymyksessä mainittua aluetta koskevat 6 artiklan 2, 3 ja 4 kohdan säännökset, kun se on merkitty 2 kohdan kolmannessa alakohdassa tarkoitettuun luetteloon. Komissio on julkaissut direktiivin 92/43/ETY 6 artiklan säännösten tulkintaohjeet huhtikuussa 2000. Nämä ohjeet ovat Internet-osoitteessa: http://europa.eu.int/comm/environment/nature/legis.htm. Ohjeiden luvussa 1.4.2 (Direktiivissä 92/43/ETY tarkoitetut alueet) annetaan hyödyllisiä tietoja asiasta. Siinä esitetään myös kansallisissa luetteloissa mainittuja alueita koskeva yhteenveto: Direktiivin 92/43/ETY soveltamisalaan kuuluvien alueiden osalta voidaan perustella, että jäsenvaltioilla on, erityisesti yhteisön luettelon hyväksymiselle asetetun määräajan 10. kesäkuuta 1998 jälkeen, periaatteessa velvollisuus olla vaarantamatta direktiivin tavoitteita. Jo ennen yhteisön luettelon hyväksymistä jäsenvaltioiden viranomaisia kehotetaan ainakin pidättäytymään kaikista toimista, jotka voisivat johtaa kansalliseen luetteloon kuuluvan alueen tilan heikkenemiseen.

3. ja 4. Direktiivin 92/43/ETY perusteella on rekisteröity 27 Itävaltaa koskevaa tapausta (valituksia yms.), joista 15 on edelleen komission käsiteltävänä (12 tapausta on käsitelty loppuun). Rikkomista koskeva menettely on käynnistetty niistä kahdessa, eikä kumpikaan koske parlamentin jäsenen mainitsemaa aluetta.

(1) EYVL L 206, 22.7.1992.